陪杜充張恕鴻慶宮避暑
作者：蘇轍
朝代：宋

paragraphs: 至後雨如瀉，晴來熱更多。
簿書霑汗垢，巖石思藤蘿。
頼有祠宮靜，時容俗客過。
老郎無不可，公子亦能和。
道勝還相接，禪迷屢見訶。
清凉生絕念，煩暑散沉疴。
古木便張幄，鳴禽巧當歌。
桃香呈絳頰，瓜熟裹青羅。
飯細經脣滑，茶新到腹薖。
劇談時自笑，飽食更無它。
適意未應厭，後遊真若何。
官居鄰曲沼，田畎助清波。
晚照明疏柳，微風響衆荷。
輕舟尚可載，小雨試漁蓑。